REPUBLIKA SRBIJA

NARODNA SKUPŠTINA

Odbor za prava deteta

09 Broj: 06-2/114-13

16. april 2013. godine

B e o g r a d

**INFORMACIJA**

**O DRUGOM JAVNOM SLUŠANjU**

**ODBORA ZA PRAVA DETETA**

**Dom Narodne skupštine, 9. april 2013. godine**

Odbor za prava deteta je 9. aprila 2013. godine, održao Drugo javno slušanje u Maloj sali Doma Narodne skupštine, Beograd, Trg Nikole Pašića 13, sa početkom u 11,00 časova.

**Tema javnog slušanja bila je: „Ulaganje u obrazovanje u ranom detinjstvu“.**

U uvodnom obraćanju, zamenica predsednika Odbora za prava deteta Ljiljana Lučić istakla je da je cilj javnog slušanja da ukaže na značaj i unapređenje predškolskog obrazovanja. Ona je ocenila da obrazovanje u ranom detinjstvu čini decu uspešnijom u školi, utiče na zdravstveni status dece i da je posebno važno za decu iz osetljivih grupa. Jedan od ciljeva Strategije razvoja obrazovanja je da do 2015. godine 70 odsto dece od 3 do 5,5 godina bude obuhvaćeno preškolskim obrazovanjem, dodala je Lučić.

Ministar prosvete, nauke i tehnološkog razvoja prof. dr Žarko Obradović naveo je da Srbija ima veoma razgranatu mrežu predškolskih ustanova, kao i da su se njihov cilj i svrha značajno promenili, od koncepta čuvanja dece do koncepta obrazovanja i vaspitanja deteta. Unapređenje predškolskog obrazovanja, kako je ocenio Obradović, mora da podrazumeva povećanje obuhvata dece, osiguranje kvaliteta unutar sistema, kao i obezbeđivanje relevantnosti sistema. Ministar je takođe naveo i najveće prepreke na putu unapređenja sistema predškolskog obrazovanja koje se odnose na nedovoljan kapacitet i nejednaku regionalnu raspoređenost predškolskih ustanova.

Judita Rajhenberg, direktorka kancelarije UNICEF-a u Srbiji, ukazala je na brojna istraživanja koja su potvrdila da je ulaganje u rani razvoj dece jedna od najisplativijih investicija sa visokom stopom povraćaja, što znači da ima veoma značajne ekonomske i socijalne efekte. Rajhenberg je istakla da je neophodno da predškolsko obrazovanje i vaspitanje bude kvalitetno i pristupačno deci iz svih društveno-ekonomskih grupa, u svim geografskim sredinama u zemlji. Direktorka kancelarije UNICEF-a ukazala je i na značajan pomak koji je ostvaren odredbama Strategije razvoja obrazovanja, a koje predviđaju proširenje obuhvata sve dece od 4 do 5,5 godina kroz besplatne poludnevne programe.

Aleksandar Baucal sa Instituta za psihologiju prezentovao je učesnicima skupa studiju „Ulaganje u obrazovanje u ranom detinjstvu“. Baucal je istakao da podrška ranom učenju i razvoju čini osnovu budućeg učenja i razvoja. On je tokom prezentacije naveo i osnovne razloge niskog obuhvata dece sistemom predškolskog obrazovanja, kao što su nedostatak kapaciteta, udaljenost predškolskih ustanova i stavovi roditelja.

Zorica Trikić iz Centra za interaktivnu pedagogiju – CIP ocenila je da je osnovni preduslov za povećanje obuhvata dece podizanje nivoa svesti roditelja o važnosti obrazovanja u ranom detinjstvu i o funkciji predškolskih ustanova.

U diskusiji, u kojoj su učestvovali narodni poslanici, predstavnici nevladinih organizacija i Ministarstva prosvete, nauke i tehnološkog razvoja, bilo je reči o sistemu predškolskog obrazovanja, učešću dece sa smetnjama u razvoju u sistemu predškolskog obrazovanja, finansiranju na lokalnom nivou, zakonodavnom okviru i kontroli sprovođenja zakona, zatim o zdravstvenom aspektu boravka dece u predškolskim ustanovama i potrebi unapređenja komunikacije vaspitača i roditelja.

U zaključku javnog slušanja, moderator i članica Odbora Milica Vojić Marković istakla je da je predškolsko obrazovanje strateški interes i obaveza države, da je potrebno preispitati odgovornost lokalnih samouprava u smislu finansiranja predškolskog obrazovanja, da razvoj mreže predškolskog obrazovanja treba bazirati na edukativnom aspektu, kao i da je neophodna dodatna analiza demografskih trendova.

Javno slušanje je organizovano uz podršku UNICEF-a, Programa Ujedinjenih nacija za razvoj (UNDP) i Švajcarske agencije za razvoj i saradnju (SDC) kroz projekat “Jačanje nadzorne uloge i javnosti u radu Narodne skupštine”, koji se sprovodi u saradnji sa Narodnom skupštinom Republike Srbije.

PREDSEDNIK ODBORA

mr Nebojša Stefanović, s.r.